Urudžbeni broj: TR 0036/21-1 MZ

Rijeka, 08.04.2021.

Na temelju članka 5. Odluke o uvjetima i postupku javnog natječaja za davanje u zakup prodajnih mjesta RIJEKA plusa d.o.o. od 01. srpnja 2020. g. društvo RIJEKA plus d.o.o. (dalje u tekstu: Društvo) objavljuje sljedeći:

 **JAVNI NATJEČAJ**

**ZA DAVANJE U ZAKUP PRODAJNIH MJESTA**

**NA TRŽNICAMA, BRAJDA, ZAMET i CENTRALNOJ TRŽNICI**

**(PAVILJONI – I, II, III, prodajni prostori za prodaju cvijeća u Trnininoj ulici – sjever,sredina)**

**PODACI O PRODAJNIM MJESTIMA ZA KOJA SE OBJAVLJUJE JAVNI NATJEČAJ:**

Podaci o prodajnim mjestima na tržnicama za koje se objavljuje javni natječaj sadržani su u priloženoj tablici, a isti su, kako slijedi:

* tržnica, lokacija, vrsta prodajnog mjesta, interna oznaka poslovnog prostora, naziv
* skice, djelatnost,
* početni iznos zakupnine za prodajno mjesto, bez poreza na dodanu vrijednost, određen u kunama (na zakupninu se obračunava porez na dodanu vrijednost),
* iznos jamčevine koju na račun Društva treba uplatiti svaki ponuditelj za svako pojedino prodajno mjesto za koje se natječe, jednak je iznosu od 3 (tri) početne mjesečne zakupnine i **obračunatog iznosa PDV-a.**

**RAZGLED OGLAŠENIH PRODAJNIH MJESTA:**

Prodajna mjesta iz ovog javnog natječaja mogu se razgledati svaki radni dan, od ponedjeljka do petka počev od **09.04.2021. god.** pa zaključno do **23.04**.**2021. god**. *uz* prema potrebi, prethodnu najavu na telefon: **091 121 3428.**

*Iznimno, kada za to postoji opravdani razlog, pojedino prodajno mjesto može se razgledati i u drugo vrijeme ako za isto postoje organizacijske mogućnosti u Društvu.*

**PLAĆANJE JAMČEVINE:**

Iznos jamčevine svaki ponuditelj dužan je uplatiti na račun Društva:

* zaključno sa ***23.04.2021. (petak),***
* na **IBAN: HR87 2484 0081 1066 5868 8 kod Raiffeisenbank Austria d.d. Zagreb.**
* svrha uplate: “Jamčevina za poslovni prostor interne oznake:\_\_\_\_\_\_\_\_\_\_\_\_\_\_,
natječaja za Tržnicu\_\_\_\_\_\_\_\_\_\_\_\_\_\_\_\_\_\_\_\_\_\_\_\_.“

Jamčevinu uplaćuje isključivo ponuditelj putem naloga za plaćanje (nalog za plaćanje ovjeren od pošte, banke ili FINA-e da je uplata izvršena ili potvrda o plaćanju internet bankarstvom).

**Pri uplati postupiti kako slijedi:**

* **Fizička ili pravna osoba: poziv na broj: 00 OIB PONUDITELJA**

**VRIJEME ZA DOSTAVU PISANIH PONUDA:**

Pisana ponuda može se dostaviti počev od ***09.04.2021.* do *23.04.2021. do 16,00 sati,*** bez obzira na način dostave. Nakon isteka roka za zaprimanje ponuda, nijedan ponuditelj ne može mijenjati sadržaj svoje ponude niti je zamijeniti novom.

***Pisane ponude daju se za svako pojedino prodajno mjesto zasebno.***

**NAČIN PODNOŠENJA PISANIH PONUDA:**

Pisana ponuda podnosi se ***preporučenom pošiljkom*** na adresu: RIJEKA plus d.o.o. Rijeka, Blaža Polića 2 ili ***osobno*** na adresu sjedišta Društva Rijeka, Blaža Polića 2, III kat, prijemni ured.

Ponuditelji su dužni zapečatiti ponudu u omotnicu te na zatvorenoj omotnici naznačiti vrstu i redni broj prodajnog mjesta za koje se podnosi pisana ponuda te naznačiti na kojoj se tržnici i u kojoj se ulici nalazi prodajno mjesto, kako slijedi:

 „ NE OTVARATI - PONUDA ZA UZIMANJE U ZAKUP PRODAJNOG MJESTA:

TRŽNICA\_\_\_\_\_\_\_\_\_\_\_\_\_\_\_\_\_\_\_\_, INTERENA OZNAKA PRODAJNOG MJESTA:

\_\_\_\_\_\_\_\_\_\_\_\_\_\_\_\_\_.“

Društvo može u slučaju smrti ili odlaska u mirovinu dosadašnjeg zakupnika, odobriti stupanje u prava i obaveze slijedećim osobama:

1. bračnom drugu,
2. izvanbračnom drugu,
3. djeci,
4. unucima,
5. posvojenicima,
6. pastorcima,
7. roditelju zakupnika,
8. životrnom partneru registriranog životnog partnerstva te životnom partneru neformalnog životnog partnersta.

Društvo može odobriti stupanje u prava i obaveze zakupnika pravnoj osobi koja je pravni sljednik dosadašnjeg zakupnika koji je brisan iz registra nadležnog tijela, pod uvjetom da dostavi dokaz o pravnom sljedništvu ( rješenje nadležnog tijela) te dokaz o brisanju dosadašnjeg zakupnika iz registra nadležnog tijela ( rješenje nadležnog tijela)“.

Nepotpune i nepravodobno pristigle ponude neće se razmatrati.

**JAVNO OTVARANJE PISANIH PONUDA:**

Javno otvaranje pisanih ponuda provesti će se dana: **26.04.2021.god. (ponedjeljak)**

Na lokaciji (mjestu): **Rijeka, Blaža Polića 2 / III kat, sala za sastanke, u vremenu i prema rasporedu, kako slijedi:**

|  |  |  |
| --- | --- | --- |
| ***Datum*** | **Vrijeme otvaranja (sat)** | **Tržnica** |
| **26.04.2021. god.** | **08:30** | **CENTRALNA TRŽNICA**  |
| **26.04.2021. god.** | **09:00** | **TRŽNICA BRAJDA** |
| **26.04.2021. god.** | **09:30** | **TRŽNICA ZAMET** |

Javnom otvaranju ponuda mogu pristupiti ponuditelji osobno, zakonski zastupnici ponuditelja ili opunomoćenik ponuditelja (za fizičke osobe punomoć ovjerenu od javnog bilježnika, a za pravne osobe punomoć potpisanu od strane zakonskog zastupnika i ovjerenu pečatom pravne osobe). Na javnom otvaranju pisanih ponuda imaju pravo sudjelovati isključivo ponuditelji koji su podnijeli ponude za zakup prodajnog mjesta koje je predmet natječaja odnosno njihovi ovlašteni predstavnici ili opunomoćenici.

**UVJETI UGOVORA O ZAKUPU TEMELJEM PROVEDENOG JAVNOG NATJEČAJA:**

Prodajna mjesta temeljem ovog javnog natječaja daju se u zakup na određeno vrijeme od
**5 (pet) godina.** Početak plaćanja zakupnine: s danom stupanja u posjed prodajnog mjesta, odnosno od dana izvršene primopredaje prodajnog mjesta koja se utvrđuje odlukom o davanju prodajnog mjesta u zakup. Početak obavljanja djelatnosti: najkasnije do **07.06.2021. god.**

Svaki ugovor o zakupu za pojedino prodajno mjesto biti će solemniziran po javnom bilježniku te će sadržavati ovršnu klauzulu kojom će zakupnik potpisom ugovora o zakupu ovlastiti Društvo da temeljem ugovora o zakupu može neposredno provesti ovrhu (ovršni javnobilježnički akt) radi prisilne naplate dospjele a nepodmirene zakupnine, troškova, naknade štete, na svoj pokretnoj i nepokretnoj imovini zakupnika, kao i ovlastiti Društvo da temeljem ugovora o zakupu može neposredno provesti ostvarenje činidbe – predaje prodajnog mjesta u posjed zakupodavcu slobodnog od osoba i stvari, nakon isteka ugovorenog roka zakupa odnosno prestanka ugovora po bilo kojoj osnovi ili nakon ostvarenja drugih uvjeta iz ugovora o zakupu.

**NATJEČAJNA DOKUMENTACIJA:**

Svaka pisana ponuda za sudjelovanje na javnom natječaju mora sadržavati:

– ponudu za uzimanje u zakup određenog prodajnog mjesta u kojoj mora biti navedeno: za ponuditelja koji je fizička osoba: ime i prezime ponuditelja, njegovo prebivalište i osobni identifikacijski broj (OIB); za ponuditelja koji je pravna osoba: tvrtka i sjedište, osobni identifikacijski broj (OIB), ime i prezime zakonskog zastupnika ponuditelja, njegovo prebivalište i osobni identifikacijski broj (OIB),

– naznaku tržnice, ulice, vrste i rednog broja prodajnog mjesta za koje se dostavlja ponuda,

– dokaz o uplati jamčevine,

– ponuđeni iznos zakupnine za prodajno mjesto,

– naznaku djelatnosti koja će se obavljati u poslovnom prostoru,

– presliku osobne iskaznice ako je ponuditelj fizička osoba,

– izvornik ili ovjerenu presliku obrtnice ili izvadak iz nadležnog obrtnog registra koji ne smije biti stariji od 15 dana do dana prijave na javni natječaj, iz kojih mora biti vidljivo da je ponuditelj registriran za djelatnost koja će se obavljati u prodajnom mjestu za koji se natječe, ako je ponuditelj **fizička osoba** **obrtnik**,

– izvornik ili ovjerenu presliku rješenja o upisu u nadležni strukovni registar ili drugu odgovarajuću potvrdu koje ne smije biti starije od 15 dana do dana prijave na javni natječaj, iz kojih mora biti vidljivo da ponuditelj udovoljava uvjetima za djelatnost koja će se obavljati u prodajnom mjestu za koji se natječe, ako je ponuditelj **fizička osoba koja nije obrtnik**,

– izvornik ili ovjerenu presliku rješenja nadležnog trgovačkog suda o upisu u sudski registar ili izvadak iz sudskog registra koji ne smiju biti stariji od 15 dana do dana prijave na javni natječaj, iz kojih mora biti vidljivo da je ponuditelj – **pravna osoba** registrirana za djelatnost koja će se obavljati u prodajnom mjestu za koji se natječe te ime, prezime i osobni identifikacijski broj (OIB) zakonskog zastupnika pravne osobe,

– izvornik ili ovjerenu presliku rješenja nadležnog tijela o upisu u upisnik **poljoprivrednih gospodarstava** ili izvadak iz upisnika koji ne smiju biti stariji od 15 dana do dana prijave na javni natječaj, iz kojih mora biti vidljivo da je ponuditelj registriran za djelatnost koja će se obavljati u prodajnom mjestu za koji se natječe te ime, prezime i osobni identifikacijski broj (OIB) zakonskog zastupnika poljoprivrednog gospodarstva,

– izvornik ili ovjerenu presliku rješenja o upisu u registar **udruga** ili izvadak iz odgovarajućeg registra nadležnog tijela, koji ne smiju biti stariji od 15 dana do dana prijave na javni natječaj, iz kojih mora biti vidljivo da je ponuditelj – pravna osoba registrirana za djelatnost koja će se obavljati u prodajnom mjestu za koji se natječe te ime i prezime, prebivalište i osobni identifikacijski broj (OIB) zakonskog zastupnika pravne osobe,

Gore navedene isprave i dokaze Društvo zadržava i čuva pet godina od provedenog javnog natječaja.

**SREDSTVA OSIGURANJA PLAĆANJA**

Ponuditelj kojeg Društvo pozove na zaključivanje ugovora o zakupu prodajnog mjesta, dužan je prije sklapanja ugovora, kao **osiguranje plaćanja** dostaviti bjanko zadužnicu solemniziranu po javnom bilježniku, izdanu u iznosu jednogodišnje zakupnine, uvećanu za porez na dodanu vrijednost. Osnivač i/ili zakonski zastupnik ponuditelja koji je pravna osoba (jednostavno društvo sa ograničenom odgovornošću - j.d.o.o.), kojeg ponuditelja Društvo pozove na zaključivanje ugovora, dužan je na ime osiguranja novčane tražbine koja je predmet ugovora dostaviti bjanko zadužnicu solemniziranu po javnom bilježniku, izdanu u u iznosu jednogodišnje zakupnine uvećanu za porez na dodanu vrijednost, a kojom se isti obvezuje kao **jamac-platac** isplatiti dospjelu nepodmirenu novčanu tražbinu zakupnika iz ugovora.

**OSOBE KOJE MOGU SUDJELOVATI NA JAVNOM NATJEČAJU:**

***Na javnom natječaju ne može sudjelovati:***

– fizička osoba ili pravna osoba te zakonski zastupnik, odnosno ovlaštena osoba za zastupanje pravne osobe, za koju je na dan javnog otvaranja ponuda evidentirana dospjela nepodmirena obveza odnosno nepodmiren dug prema Društvu po bilo kojem osnovu, zaključno s mjesecom koji prethodi mjesecu podnošenja prijave na javni natječaj, osim ako je ponuditelju odobrena odgoda plaćanja navedenih obveza ili ako je s Društvom na drugi način regulirao podmirivanje obveza ili plaćanje duga, pod uvjetom da se pridržava rokova plaćanja te da iznos dugovanja podmiri do dana sklapanja ugovora o zakupu,

– pravna ili fizička osoba koja je u sudskom postupku s Društvom po osnovi korištenja prodajnog mjesta,

Na natječaju mogu sudjelovati fizičke i pravne osobe, registrirane za djelatnost koja će se obavljati na zakupljenom prodajnom mjestu sukladno ovom javnom natječaju.

***Napomena:***

* **Sve uplate kojima se podmiruju dugovanja prema RIJEKA plusu d.o.o., moraju biti izvršene (evidentirane na transakcijskim računima RIJEKA plusu d.o.o. najkasnije 3 (tri) radna dana** (radni dani nisu subota i nedjelja) **prije održavanja licitacije.**
* **Na javnom natječaju ne može sudjelovati ponuditelj za koje Povjerenstvo prilikom otvaranja ponuda utvrdi da do dana provođenja javnog natječaja nije za prodajno mjesto za koji je podnio prijavu u korist računa RIJEKA plus d.o.o. uplatio utvrđeni iznos jamčevine i/ili dug.**

**PUNOMOĆNICI PONUDITELJA:**

Opunomoćenik ponuditelja (fizičke ili pravne osobe) dužan je najkasnije do dana održavanja javnog otvaranja pisanih ponuda Društvu na adresu sjedišta Blaža Polića 2, Rijeka, dostaviti punomoć za zastupanje (za fizičke osobe punomoć ovjerenu od javnog bilježnika, a za pravne osobe punomoć potpisanu od strane zakonskog zastupnika i ovjerenu pečatom pravne osobe), ako ponuditelj nije u mogućnosti osobno prisustvovati javnom otvaranju pisanih ponuda

**ROK ZA ZAKLJUČIVANJE UGOVORA O ZAKUPU I PREUZIMANJE PRODAJNOG MJESTA:**

Najpovoljniji ponuditelj dužan je najkasnije u roku od 15 dana od dana donošenja odluke o odabiru sklopiti ugovor o zakupu, a u roku od 8 dana od dana sklapanja ugovora o zakupu preuzeti prodajno mjesto. Ako najpovoljniji ponuditelj ne postupi na ovaj način bez opravdanog razloga, odluka o odabiru toga ponuditelja će se poništiti, a zakup toga prodajnog mjesta ponudit će se prvom sljedećem rangiranom ponuditelju pod uvjetima koje je taj ponuditelj ponudio. Ukoliko za to prodajno mjesto nema drugih ponuditelja i/ili oni ne udovoljavaju uvjetima za odabir, odluka o odabiru ponuditelja za to prodajno mjesto će se poništiti, a javni natječaj za to prodajno mjesto će se ponoviti. Ponuditelj koji odustane od dodijeljenog mu prodajnog mjesta ili sklapanja ugovora o zakupu za isto, gubi uplaćeni iznos jamčevine te gubi pravo ponovno dostavljati svoju ponudu za isto prodajno mjesto na prvom sljedećem javnom natječaju.

Zakupnik uzima prodajno mjesto u zakup u viđenom stanju, te ga je dužan urediti i privesti ugovorenoj djelatnosti o vlastitom trošku te se odriče bilo kakvog prava na naknadu za uložena sredstva s osnove izvođenja bilo kakvih radova u prodajnom mjestu te se odriče prava primjene instituta stjecanja bez osnove i/ili poslovodstva bez naloga bez obzira da li je za takve radove imao ili nije imao suglasnost Društva.

**POVRAT JAMČEVINE:**

Odabrani ponuditelj koji ne sklopi ugovor o zakupu nema pravo na povrat jamčevine. Ponuditelju čija ponuda nije prihvaćena, jamčevina se vraća u roku od 30 dana od dana donošenja odluke o odabiru. Ponuditeljima koji odustanu u tijeku natječaja ili odustanu od sklapanja ugovora o zakupu, jamčevina se ne vraća. Ponuditelju koji sklopi ugovor o zakupu, uplaćena jamčevina predstavlja sredstvo osiguranja koje Zakupodavac može koristiti radi naplate ugovorene zakupnine, troškova zajedničke i troškova individualne potrošnje, eventualne štete za koju odgovara Zakupnik, te podmirenju svih drugih dospjelih troškova, naknada i obveza po Ugovoru.

**PRIBAVLJANJE DOZVOLA ZA RAD I DOZVOLA ZA OBAVLJANJE DJELATNOSTI:**

Ponuditelj s kojim Društvo zaključi ugovor o zakupu dužan je o svom trošku ishoditi sve potrebne dozvole odnosno akte koji su prema propisima potrebni za korištenje pojedinog prodajnog mjesta odnosno koji su mu potrebni za obavljanje djelatnosti na pojedinom prodajnom mjestu.

**DODATNE INFORMACIJE O JAVNOM NATJEČAJU:**

* mogu se dobiti osobno na adresi Službe tržnica Društva: Riva Boduli 3/II, Rijeka
* **kontakt (broj telefona): 051 320 176, 051 320 143**

**NAJPOVOLJNIJA PONUDA:**

Najpovoljnijom ponudom smatrat će se ona ponuda koja uz ispunjenje svih uvjeta iz javnog natječaja sadrži najveći ponuđeni iznos zakupnine. U slučaju da dva ili više ponuditelja koji su ispunili sve uvjete iz javnog natječaja ponude jednaki iznos zakupnine, pravo prvenstva ima ponuditelj čija je ponuda ranije zaprimljena.

„Ponuđeni iznios zakupnine mora biti isti ili veći od početne cijene .“

 „Ako je dokumentacija koju je ponuditelj bio dužan dostaviti nepopuna ili pogrešna ili ako nedostaju određeni dokumenti, Društvo će poštujući načela jednakog tretmana i transparentnosti, zahtijvati od dotičnih ponuditelja da dopune ili dostave dokumentaciju u roku od pet radnih dana.

Postupanje Društva sukladno prethodnom stavku ovoga članka, ne smije dovesti do pregovaranja u vezi s kriterijem za odabir ponude ili ponuđenim predmetom nabave.“

**ODLUKA O ODABIRU:**

Društvo donosi odluku o odabiru ili odluku o poništenju javnog natječaja u roku od 15 dana od dana otvaranja ponuda. Odabrani ponuditelj dužan je s Društvom zaključiti ugovor o zakupu u roku od 15 dana od dana donošenja odluke o odabiru. Ako najpovoljniji ponuditelj ne postupi na ovaj način bez opravdanog razloga, odluka o odabiru toga ponuditelja će se poništiti, a zakup toga prodajnog mjesta ponudit će se prvom sljedećem rangiranom ponuditelju pod uvjetima koje je taj ponuditelj ponudio. Ukoliko za to prodajno mjesto nema drugih ponuditelja i/ili oni ne udovoljavaju uvjetima za odabir, odluka o odabiru ponuditelja za to prodajno mjesto će se poništiti, a javni natječaj za to prodajno mjesto će se ponoviti.

Odlukom o odabiru obvezno se utvrđuje:

* ime, prezime, prebivalište te osobni identifikacijski broj (OIB) odabranog ponuditelja
(za fizičku osobu),
* tvrtka i sjedište odabranog ponuditelja te osobni identifikacijski broj (OIB) (za pravnu osobu),
* vrsta prodajnog mjesta, ulica i redni broj, površina i djelatnost prodajnog mjesta,
* mjesečna i godišnja zakupnina najpovoljnije ponude izražena u kunama,
* jamstva,
* rok početka plaćanja zakupnine i početka obavljanja djelatnosti,
* dan i sat primopredaje prodajnog mjesta,
* uputa o pravu na prigovor.

Preslika Odluke o odabiru dostavlja se svim ponuditeljima u roku od 5 dana od dana njezina donošenja.

Svaki ponuditelj ima pravo u roku od 8 dana od dana donošenja odluke o odabiru uložiti prigovor Povjerenstvu. Povjerenstvo je dužno donijeti odluku po prigovoru u roku od 5 dana od dana primitka prigovora. Odluka mora biti obrazložena i u pisanom otpravku dostavljena podnositelju prigovora.

 **RIJEKA plus d.o.o.**